钦定古今图书集成/明伦汇编/氏族典/第228卷 > 杨慎矜
## 钦定古今图书集成/明伦汇编/氏族典/第228卷 > 杨慎矜

按《唐书杨慎矜传》：“慎矜，隋齐王暕曾孙。祖正道，为尚
衣奉御。父隆礼，为太府卿，封弘农郡公，以户部尚书
致仕卒。慎矜沉毅任气，健而才，初为汝阳令，有治称。
隆礼罢太府，元宗访其子可代父任者，宰相以慎馀、
慎矜、慎名皆得父清白。帝喜，擢慎矜监察御史，知太
府出纳，慎馀太子舍人，主长安仓，慎名大理评事，为”
含嘉仓出纳使，被眷尤渥。慎矜迁侍御史知杂事。天
宝二年，权判御史中丞、京畿采访使。于时李林甫用
事，慎矜进非其意，固让不敢拜，乃授谏议大夫，更以
萧谅为中丞。谅争轻重不平，罢为陜郡太守。林甫知
慎矜为己屈，卒授御史中丞。韦坚之狱，王𫟹等方文
致，而慎矜依违不甚力，𫟹恨之，林甫亦不悦。会慎矜
擢户部侍郎，林甫疾其得君，且逼己，乃与𫟹谋陷之。
明年，慎矜父冢草木皆流血，惧，以问所善胡人史敬
忠，敬忠使身桎梏，裸而坐林中厌之。会婢春草有罪，
将杀之，敬忠曰：“勿杀，卖之。”慎矜从之。婢入贵妃姊家，
因得见帝。帝爱其辩慧，留侍左右。帝尝问所从来，婢
奏为慎矜家所卖，具白《厌胜》事，帝怒，而婢漏言于杨
国忠，国忠、𫟹方睦，阴相语𫟹，乃与林甫作飞牒，告“慎
矜本隋后，蓄谶纬妖言，与妄人交，规复隋室。”帝震恐，
收慎矜尚书省杂讯，驰遣京兆士曹参军吉温，系慎
馀、慎名于洛阳狱。赐慎矜死，籍其家，子女悉置岭南，
姻党坐窜徙者十馀族。遣御史颜真卿驰洛阳决狱。
慎馀、慎名闻兄死，皆哭，既读诏，遂缢而绝。宝应初，慎
矜复官爵。